b'\n_START_ARTICLE_\nFord Motor Company (Danmark)\n_START_PARAGRAPH_\nFord Motor Company A/S er et dansk datterselskab af Ford Motor Company i USA.\n_START_SECTION_\nHistorie\n_START_PARAGRAPH_\nI 1906 erhvervede firmaet F. B\xc3\xbclow & Co. generalrepr\xc3\xa6sentationen for Ford i Danmark, hvilket den havde til 19. januar 1924._NEWLINE_Datterselskabet af Ford blev etableret 25. juni 1919 og er et af de \xc3\xa6ldste europ\xc3\xa6iske datterselskaber, der blev etableret for at samle og forhandle Ford T._NEWLINE_I 1919 etablerede Ford en samlefabrik i Heimdalsgade p\xc3\xa5 N\xc3\xb8rrebro i K\xc3\xb8benhavn, hvor Ford T blev fremstillet til salg i Skandinavien, Baltikum, Polen og Tyskland. P\xc3\xa5 fabrikken var installeret et samleb\xc3\xa5nd, som sandsynligvis var det f\xc3\xb8rste i Danmark. Fra 1921 blev der ogs\xc3\xa5 fremstillet traktorer._NEWLINE_1924 lod selskabet en ny og st\xc3\xb8rre samlefabrik p\xc3\xa5 11.000 kvadratmeter opf\xc3\xb8re i Sydhavnen i K\xc3\xb8benhavn tegnet af selskabets faste arkitekt Albert Kahn og indviet 15. november under overv\xc3\xa6relse af blandt andre statsminister Thorvald Stauning. Ingeni\xc3\xb8r p\xc3\xa5 jernbetonkonstruktionen var Monberg & Thorsen. Franz \xc5\xa0ediv\xc3\xbd har udf\xc3\xb8rt en tegning af fabrikken i fugleperspektiv. 75\xc2\xa0% af produktionen blev eksporteret._NEWLINE_Aktiekapitalen voksede i denne periode fra oprindeligt \xc2\xbd mio. kr. til det i datiden astronomiske bel\xc3\xb8b af 30 mio. kr._NEWLINE_Der blev hurtigt sk\xc3\xa6rpet konkurrence om den gradvist voksende kundeskare til automobiler, og f\xc3\xa5 m\xc3\xa5neder f\xc3\xb8r (oktober 1923) indvielsen af Fords nye fabrik, havde General Motors etableret en dansk samlefabrik i Aldersrogade p\xc3\xa5 \xc3\x98sterbro. Parallelt hermed etablerede Citro\xc3\xabn og Fiat salgsorganisationer i Danmark, mens Bohnstedt-Petersen ogs\xc3\xa5 importerede bilm\xc3\xa6rker. Med General Motors som den udfarende kraft kom det i 1924-25 til en kraftig konkurrence om kunderne, bl.a. med annoncer i Politiken._NEWLINE_Produktionen toppede i 1925 med i alt 24.579 Ford T-biler, som blev lavet indtil august 1927, hvor man indledte en omstilling af produktionen. De danske arbejdere blev l\xc3\xb8nnet meget h\xc3\xb8jere end deres kolleger i metalindustrien i K\xc3\xb8benhavn, men til geng\xc3\xa6ld forb\xc3\xb8d ledelsen i USA de danske medarbejdere at melde sig ind i fagforeningen. I 1927-28 opsagde Ford Motor Company A/S de eksisterende overenskomster, hvilket f\xc3\xb8rte til en omfattende arbejdskonflikt. I juli 1928 begyndte man at fremstille den nye model Ford A._NEWLINE_Fabrikken i Sydhavnen lukkede i 1966 efter at have produceret i alt 325.482 k\xc3\xb8ret\xc3\xb8jer._NEWLINE_Fabriksbygningen blev revet ned i 2006 efter et mislykket fredningsforslag. Skov- og Naturstyrelsen havde indledt en fredningssag i 1994, men da et hj\xc3\xb8rne af fabriksbygningen var blevet eksproprieret og nedrevet som led i anl\xc3\xa6ggelsen af \xc3\x98resundsbanen, og dern\xc3\xa6st protesterede ejeren, H\xc3\xb8jgaard & Schultz, mod en fredning. I den oprindelige indstilling l\xc3\xb8d det: "Bygningssynet finder, at Fords tidligere monteringsfabrik er et enest\xc3\xa5ende eksempel p\xc3\xa5 amerikansk industriarkitektur og viser USA\'s betydning for den danske moderniseringsproces i dette \xc3\xa5rhundrede"._NEWLINE_Datterselskabet ligger nu i Ballerup.'